PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2002/KV/1/1/034	Bratislava: 04.03.2002

	Protimonopolný úrad Slovenskej republiky, odbor dohôd obmedzujúcich súťaž, v správnom konaní začatom z podnetu podnikateľov Unilever Slovensko, spol. s r.o., Cintorínska 7, 810 00 Bratislava, ALFA-R s.r.o., T. Vansovej 225/3, 924 00 Galanta, UNI – FROST, s.r.o., Lieskovská cesta 23, 960 01 Zvolen a FEGA FROST, s.r.o., Tehelňa 675/2, 060 01 Kežmarok vo veci, či jednotlivé dojednania uvedené v Zmluve o distribúcii uzatvorenej dňa 05.12.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a ALFA-R s.r.o., T. Vansovej 225/3, 924 00 Galanta, dojednania uvedené v Zmluve o distribúcii uzatvorenej dňa 30.11.2001 medzi podnikateľmi Unilever Slovensko, spol. s r.o.,   Cintorínska 7,  810 00 Bratislava a UNI – FROST, s.r.o., Lieskovská cesta 23, 960 01 Zvolen a dojednania uvedené v Zmluve o distribúcii uzatvorenej dňa 30.11.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a FEGA FROST, s.r.o., Tehelňa 675/2, 060 01 Kežmarok, nie sú v rozpore s § 4 a 5 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, alebo či dohody obmedzujúce súťaž , t.j. Zmluva o distribúcii uzatvorená dňa 05.12.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a ALFA-R, s.r.o., T. Vansovej 225/3, 924 00 Galanta, Zmluva o distribúcii uzatvorená dňa 30.11.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a UNI – FROST, s.r.o., Lieskovská cesta 23, 960 01 Zvolen a Zmluva o distribúcii uzatvorená dňa 30.11.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a FEGA FROST, s.r.o., Tehelňa 675/2, 060 01 Kežmarok, nie sú v rozpore s § 6 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov, takto 

rozhodol:

1.  na základe § 32 ods. 2 písm. c) zákona č. 136/2001 Z. z. o ochrane hospodárskej súťaže  a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov správne konanie vo veci Zmluvy o distribúcii uzatvorenej dňa 05.12.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a ALFA-R s.r.o., T. Vansovej 225/3, 924 00 Galanta zastavuje, pretože dôvod na konanie nebol daný,

2.  na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v  znení neskorších predpisov správne konanie vo veci Zmluvy       o distribúcii uzatvorenej dňa 30.11.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a UNI – FROST, s.r.o., Lieskovská cesta 23, 960 01 Zvolen zastavuje, pretože dôvod konania nebol daný,

3.  na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov správne konanie vo veci Zmluvy                   o distribúcii uzatvorenej dňa 30.11.2001 medzi podnikateľmi Unilever Slovensko, spol. s r.o., Cintorínska 7, 810 00 Bratislava a FEGA FROST, s.r.o., Tehelňa 675/2, 060 01 Kežmarok zastavuje, pretože dôvod na konanie nebol daný.   

Odôvodnenie:

	Protimonopolný úrad Slovenskej republiky (ďalej len „úrad“) začal dňa 07.12.2001 na návrh podnikateľov Unilever Slovensko, spol. s r.o., Cintorínska 7, 810 00 Bratislava (ďalej len „Unilever Slovensko, spol. s r.o.“), ALFA-R, s.r.o., T. Vansovej 225/3, 924 00 Galanta (ďalej len „ ALFA-R, s.r.o.“), UNI – FROST, s.r.o., Lieskovská cesta 23, 960 01 Zvolen (ďalej len „UNI – FROST, s.r.o.“) a FEGA FROST, s.r.o., Tehelňa 675/2, 060 01 Kežmarok (ďalej len „FEGA FROST, s.r.o.“) tri správne konania týkajúce sa vydania rozhodnutia podľa ustanovenia § 6 ods. 4 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov (ďalej len „zákon“), tzv. negatívny atest, vo veci:

- Zmluvy o  distribúcii  uzatvorenej  dňa  05.12.2001  medzi  podnikateľmi  Unilever
  Slovensko, spol. s r.o. a ALFA-R, s.r.o.,

- Zmluvy o  distribúcii  uzatvorenej  dňa  30.11.2001  medzi  podnikateľmi  Unilever
  Slovensko, spol. s r.o. a UNI – FROST, s.r.o. a  

- Zmluvy o  distribúcii  uzatvorenej  dňa  30.11.2001  medzi  podnikateľmi  Unilever
  Slovensko, spol. s r.o. a FEGA FROST, s.r.o. 

	Účastníkmi správneho konania sú podnikatelia Unilever Slovensko, spol. s r.o., ALFA-R, s.r.o., UNI – FROST, s.r.o. a FEGA FROST, s.r.o.

	Pretože toto podanie spĺňalo podmienky podľa § 26 ods. 1 zákona, úrad svojim rozhodnutím č. 2001/KV/1/1/343 zo dňa 21.12.2001 spojil tieto konania týkajúce sa hore uvedených zmlúv na spoločné správne konanie.

	Spoločnosť Unilever Slovensko, spol. s r.o. je zapísaná v Obchodnom registri Okresného súdu Bratislava 1, Oddiel: Sro., Vložka číslo: 5998/B. Spoločnosť vznikla dňa 12.02.1993 a predmetom jej činnosti v zmysle výpisu z obchodného registra okrem iného je:

- výroba mliečnych výrobkov, mrazených smotanových krémov a zmrzliny,
- výroba nápojov,
- výroba výrobkov v oblasti jedlých tukov a olejov,
- spracovanie a balenie čaju,
- kúpa a predaj tovaru v rozsahu voľnej činnosti – maloobchod a veľkoobchod.

Spoločnosť dováža a na území Slovenskej republiky predáva výrobky v  kategóriách zmrzlina, čaje, rastlinné tuky, kozmetika, čistiace prostriedky, dehydrované polievky, majonézové výrobky. 

Spoločnosť ALFA-R, s.r.o. je zapísaná v Obchodnom registri Okresného súdu Trnava, Oddiel: Sro., Vložka číslo: 13118/T. Spoločnosť vznikla dňa 29.11.2001 a predmetom jej činnosti v zmysle výpisu z obchodného registra je:

- kúpa  tovaru  na  účely  predaja konečnému  spotrebiteľovi (maloobchod) v rozsahu                 
  voľných činností,
- kúpa tovaru na účely jeho predaja iným  prevádzkovateľom  živnosti (veľkoobchod)
  v rozsahu voľných živností, 	
- sprostredkovanie obchodu a služieb,
- prenájom motorových vozidiel,
- prenájom strojov a strojných zariadení,
- reklamná činnosť,
- prieskum trhu.

	Spoločnosť UNI – FROST, s.r.o. je zapísaná v Obchodnom registri Okresného súdu Banská Bystrica, Oddiel: Sro., Vložka číslo: 7396/S. Spoločnosť vznikla dňa 30.10.2001 a predmetom jej činnosti je v zmysle výpisu z obchodného registra:

- kúpa  tovaru  na  účely  jeho  predaja   konečnému  spotrebiteľovi  (maloobchod)  v
  rozsahu voľných živností,
- kúpa tovaru na účely jeho predaja iným  prevádzkovateľom  živnosti (veľkoobchod)
  v rozsahu voľných živností, 
- sprostredkovateľská činnosť v rozsahu voľnej živnosti.

	Spoločnosť FEGA FROST, s.r.o. je zapísaná v Obchodnom registri Okresného súdu Prešov, Oddiel: Sro., Vložka číslo: 13109/P. Spoločnosť vznikla dňa 22.10.2001 a predmetom jej činnosti je v zmysle výpisu z obchodného registra:
- maloobchod v rozsahu voľných živností,
- veľkoobchod v rozsahu voľných živností,
- sprostredkovanie výroby, obchodu, služieb a dopravy,
- prenájom hnuteľného majetku,
- prenájom nehnuteľností s poskytovaním aj iných ako základných služieb spojených
  s prenájmom.

	Úrad pri posudzovaní jednotlivých ustanovení článkov zmlúv vychádzal z princípu, že obmedzením hospodárskej súťaže je každé dohodnuté obmedzenie voľnosti konania účastníkov trhu.

	Predmetom posudzovaných zmlúv o distribúcii je distribúcia všetkých druhov zmrzliny (vodová, smotanová a zastupiteľné výrobky), ktoré spoločnosť Unilever Slovensko, spol. s r.o. v súčasnosti alebo v budúcnosti uvedie na trh pod značkou Algida.

	Budovanie distribučnej siete pre zmrzlinu je veľmi nákladnou záležitosťou, a to tak z hľadiska vstupných investícií, ako aj z hľadiska prevádzkových nákladov tejto siete. Je pritom nevyhnutné, z dôvodu zachovania kvality mrazených výrobkov od ich výroby až po okamih predaja konečnému spotrebiteľovi, trvať na najvyššej technickej dokonalosti všetkých prvkov systému. Z toho dôvodu je racionálnejšie určité sústredenie činností pri skladovaní mrazených výrobkov, nakoľko týmto dôjde k redukcii nákladov s tým spojených pri zachovaní dostatočného štandardu kvality.  Z týchto dôvodov sa spoločnosť Unilever Slovensko, spol. s r.o. rozhodla uzavrieť tri zmluvy o distribúcii.

(1) Zmluva o distribúcii uzatvorená dňa 05.12.2001 medzi Unilever Slovensko, spol. s r.o. a ALFA-R, s.r.o. a Dodatok č. 1 zo dňa 18.01.2002, ktorý tvorí jej neoddeliteľnú súčasť, je zmluvou o výhradnej distribúcii všetkých druhov zmrzliny, ktorú spoločnosť Unilever Slovensko, spol. s r.o. v súčasnosti alebo v budúcnosti uvedie na trh pod značkou Algida, vo vymedzenej oblasti – na západnom Slovensku.

	Úrad posúdil jednotlivé články tejto zmluvy a dospel k nasledovnému záveru:

Článok 2 – Menovanie v bode 2.3 obsahuje toto dojednanie:
„Vymenovanie distribútora podľa odseku 2.1 a 2.2 na jednej strane znamená, že distribútor sa priamo či nepriamo nebude zúčastňovať výroby, predaja alebo distribúcie výrobkov konkurujúcich výrobkom spoločnosti a na strane druhej, že Spoločnosť nevymenuje pre danú Oblasť druhého distribútora na dodávky Tradičným zákazníkom alebo distribútora pre dodávky Vybraným zákazníkom.
Spoločnosť si však zachováva právo predávať svoje výrobky Priamym zákazníkom a konečným spotrebiteľom priamo.“

Tradičnými zákazníkmi podľa bodu 5.1 Zmluvy o distribúcii sú „Osoby, firmy a spoločnosti, ktoré sú v Oblasti činné vo sfére predaja potravín konečným spotrebiteľom, nakupujú výrobky od Distribútora a nepatria medzi Vybraných alebo priamych zákazníkov.“
Vybranými zákazníkmi podľa bodu 5.2 Zmluvy o distribúcii sú „Osoby, firmy a spoločnosti, ktoré sú vyberané spoločnosťou, sú v oblasti činné vo sfére predaja potravín konečným spotrebiteľom a nakupujú výrobky od Spoločnosti, distribúciu výrobkov zabezpečuje distribútor, pričom tieto výrobky zostávajú vo vlastníctve spoločnosti.“

	Toto ustanovenie zakladá povinnosť (záväzok) spoločnosti Unilever Slovensko, spol. s r.o. vo vymedzenej geografickej oblasti neposkytnúť tretej osobe práva na predaj zmluvných výrobkov na strane jednej a súčasne na strane druhej nepriamo zakladá povinnosť spoločnosti ALFA-R, s.r.o., kupovať a distribuovať zmluvné produkty výlučne od spoločnosti Unilever Slovensko, spol. s r.o., nakoľko spoločnosť Unilever Slovensko, spol. s r.o. je jediným dovozcom výrobkov ALGIDA do Slovenskej republiky a teda je jediným potencionálnym zdrojom zásobovania pre distribútora a súčasne distribútor sa nesmie priamo či nepriamo zúčastňovať výroby, predaja alebo distribúcie konkurenčných výrobkov. Toto dojednanie má za následok obmedzenie hospodárskej súťaže jednak účastníkov dohody, ale aj tretích strán, potenciálnych záujemcov o distribúciu. 

	Na základe analýzy úrad dospel k záveru, že ustanovenie uvedené v bode 2.3 Článku 2 predmetnej Zmluvy o distribúcii je obmedzením hospodárskej súťaže a je v rozpore s § 4 ods. 1 zákona.

Článok 5 – Povinnosti Distribútora v bode 5.2 obsahuje toto dojednanie:
„Viesť trvalo kompletný sortiment Výrobkov Spoločnosti a aktívne ho ponúkať Zákazníkom, vrátane plného sortimentu pre Vybraných zákazníkov“

	Toto ustanovenie zakladá povinnosť spoločnosti ALFA-R, s.r.o. distribuovať kompletný sortiment výrobkov spoločnosti Unilever Slovensko, spol. s r.o. Zároveň je obmedzením voľnosti konania spoločnosti ALFA-R, s.r.o., t.j. slobodného výberu rozsahu zmluvného sortimentu. Môže mať za následok obmedzenie hospodárskej súťaže, t.j.  je v rozpore s § 4 ods. 1 zákona.

Článok II. – Spôsob plnenia zmluvy v bode 2.6. Príkaznej zmluvy, ktorá tvorí prílohu č. 5 Zmluvy o distribúcii, obsahuje nasledovné ujednanie:
„Distribútor sa zaväzuje sledovať a kontrolovať, či mraziace boxy dodané Spoločnosťou, ktoré v zmysle ustanovení odseku 2.2. umiestnil do predajní zákazníkov, sú používané výhradne pre výrobky ALGIDA“.

	Podľa tohto dojednania vznikol záväzok pre spoločnosť ALFA-R, s.r.o., ktorého účinok má za následok obmedzenie voľnosti konania tretích strán, t.j. v danom prípade maloobchodných predajcov, ktorí prenajaté mraziace boxy nemôžu používať pri predaji konkurenčných výrobkov spoločnosti Unilever Slovensko, spol. s r.o. Taktiež je obmedzená voľnosť konania dodávateľov konkurenčných výrobkov, ktorí majú sťažené podmienky dodávok do tých maloobchodných predajní, ktoré majú prenajaté mraziace boxy.

	Úrad preto konštatuje, že toto dojednanie môže mať za následok obmedzenie hospodárskej súťaže a je v rozpore s § 4 ods. 1 zákona.

(2) Zmluva o distribúcii uzatvorená dňa 30.11.2001 medzi Unilever Slovensko, spol. s r.o. a UNI – FROST, s.r.o. a Dodatok č. 1 zo dňa 18.01.2002, ktorý tvorí jej neoddeliteľnú súčasť, je zmluvou o výhradnej distribúcii všetkých druhov zmrzliny, ktorú spoločnosť Unilever Slovensko, spol. s r.o. v súčasnosti alebo v budúcnosti uvedie na trh pod značkou Algida, vo vymedzenej oblasti – na strednom Slovensku.  

	Úrad posúdil jednotlivé články zmluvy a dospel k nasledovnému záveru:

Článok 2 – Menovanie v bode 2.3 obsahuje toto dojednanie:
„Vymenovanie Distribútora podľa odseku 2.1 a 2.2 na jednej strane znamená, že Distribútor sa priamo či nepriamo nebude zúčastňovať výroby, predaja alebo distribúcie výrobkov konkurujúcich výrobkom Spoločnosti a na strane druhej, že Spoločnosť nevymenuje pre danú Oblasť druhého distribútora na dodávky Tradičným zákazníkom alebo distribútora pre dodávky Vybraným zákazníkom.
Spoločnosť si však zachováva právo predávať svoje výrobky Priamym zákazníkom a konečným spotrebiteľom.“

	Toto ustanovenie zakladá povinnosť (záväzok) spoločnosti Unilever Slovensko, spol. s r.o. vo vymedzenej geografickej oblasti neposkytnúť tretej osobe práva na predaj zmluvných výrobkov na strane jednej a súčasne na strane druhej nepriamo zakladá povinnosť spoločnosti UNI - FROST, s.r.o., kupovať a distribuovať zmluvné produkty výlučne od spoločnosti Unilever Slovensko, spol. s r.o., nakoľko spoločnosť Unilever Slovensko, spol. s r.o. je jediným dovozcom výrobkov ALGIDA do Slovenskej republiky a teda je jediným potencionálnym zdrojom zásobovania pre distribútora a súčasne distribútor sa nesmie priamo či nepriamo zúčastňovať výroby, predaja alebo distribúcie konkurenčných výrobkov. Toto dojednanie má za následok obmedzenie hospodárskej súťaže jednak účastníkov dohody, ale aj tretích strán, potenciálnych záujemcov o distribúciu. 

	Na základe analýzy úrad dospel k záveru, že ustanovenie uvedené v bode 2.3 Článku 2 predmetnej Zmluvy o distribúcii je obmedzením hospodárskej súťaže a je v rozpore s 4 ods. 1 zákona.

Článok 5 – povinnosti Distribútora v bode 5.2 obsahuje nasledovné dojednanie:
„Viesť trvalo kompletný sortiment Výrobkov Spoločnosti a aktívne ho ponúkať Zákazníkom, vrátane plného sortimentu pre Vybraných zákazníkov.“

	Toto ustanovenie zakladá povinnosť spoločnosti UNI – FROST, s.r.o. distribuovať kompletný sortiment výrobkov spoločnosti Unilever Slovensko, spol. s r.o. Zároveň je obmedzením voľnosti konania spoločnosti UNI – FROST, s.r.o., t.j. slobodného výberu rozsahu zmluvného sortimentu. Môže mať za následok obmedzenie hospodárskej súťaže, t.j.  je v rozpore s § 4   ods. 1 zákona.

Článok II. – Spôsob plnenia zmluvy v bode 2.6. Príkaznej zmluvy, ktorá tvorí prílohu č. 5 Zmluvy o distribúcii, obsahuje nasledovné ujednanie:
„Distribútor sa zaväzuje sledovať a kontrolovať, či mraziace boxy dodané Spoločnosťou, ktoré v zmysle ustanovení odseku 2.2. umiestnil do predajní zákazníkov, sú používané výhradne pre výrobky ALGIDA.“

	Podľa tohto dojednania vznikol záväzok pre spoločnosť UNI FROST, s.r.o., ktorého účinok má za následok obmedzenie voľnosti konania tretích strán, t.j. v danom prípade maloobchodných predajcov, ktorí prenajaté mraziace boxy nemôžu používať pri predaji konkurenčných výrobkov spoločnosti Unilever Slovensko spol. s r.o. Taktiež je obmedzená voľnosť konania dodávateľov konkurenčných výrobkov, ktorí majú sťažené podmienky dodávok do maloobchodných predajní, ktoré majú prenajaté mraziace boxy.

	Úrad preto konštatuje, že toto dojednanie môže mať za následok obmedzenie hospodárskej súťaže a je v rozpore s § 4 ods. 1 zákona.  

(3) Zmluva o distribúcii uzatvorená dňa 30.11.2001 medzi Unilever Slovensko, spol. s r.o. a FEGA FROST, s.r.o. a Dodatok č. 1 zo dňa 18.01.2002, ktorý tvorí jej neoddeliteľnú súčasť, je zmluvou o výhradnej distribúcii všetkých druhov zmrzliny, ktorú spoločnosť Unilever Slovensko, spol. s r.o. v súčasnosti alebo v budúcnosti uvedie na trh pod značkou Algida, vo vymedzenej oblasti – na východnom Slovensku.  

	Úrad posúdil jednotlivé články zmluvy a dospel k nasledovnému záveru:

Článok 2 – Menovanie v bode 2.3 obsahuje toto dojednanie:
„Vymenovanie Distribútora podľa odseku 2.1 a 2.2 na jednej strane znamená, že Distribútor sa priamo či nepriamo nebude zúčastňovať výroby, predaja alebo distribúcie výrobkov konkurujúcich výrobkom Spoločnosti a na strane druhej, že Spoločnosť nevymenuje pre danú Oblasť druhého distribútora na dodávky Tradičným zákazníkom alebo distribútora pre dodávky Vybraným zákazníkom.
Spoločnosť si však zachováva právo predávať svoje výrobky Priamym zákazníkom a konečným spotrebiteľom.“

	Toto ustanovenie zakladá povinnosť (záväzok) spoločnosti Unilever Slovensko, spol. s r.o. vo vymedzenej geografickej oblasti neposkytnúť tretej osobe práva na predaj zmluvných výrobkov na strane jednej a súčasne na strane druhej nepriamo zakladá povinnosť spoločnosti FEGA FROST, s.r.o., kupovať a distribuovať zmluvné produkty výlučne od spoločnosti Unilever Slovensko, spol. s r.o., nakoľko spoločnosť Unilever Slovensko, spol. s r.o. je jediným dovozcom výrobkov ALGIDA do Slovenskej republiky a teda je jediným potencionálnym zdrojom zásobovania pre distribútora a súčasne distribútor sa nesmie priamo či nepriamo zúčastňovať výroby, predaja alebo distribúcie konkurenčných výrobkov. Toto dojednanie má za následok obmedzenie hospodárskej súťaže jednak účastníkov dohody, ale aj tretích strán, potenciálnych záujemcov o distribúciu. 

	Na základe analýzy úrad dospel k záveru, že ustanovenie uvedené v bode 2.3 Článku 2 predmetnej Zmluvy o distribúcii je obmedzením hospodárskej súťaže a  je v rozpore s 4 ods. 1 zákona.

Článok 5 – povinnosti Distribútora v bode 5.2 obsahuje nasledovné dojednanie:
„Viesť trvalo kompletný sortiment Výrobkov Spoločnosti a aktívne ho ponúkať Zákazníkom, vrátane plného sortimentu pre Vybraných zákazníkov.“

	Toto ustanovenie, ktoré zakladá záväzok spoločnosti FEGA FROST, s.r.o. distribuovať kompletný sortiment výrobkov spoločnosti Unilever Slovensko, spol. s r.o. Zároveň je obmedzením voľnosti konania spoločnosti FEGA FROST, s.r.o., t.j. slobodného výberu rozsahu zmluvného sortimentu. Môže mať za následok obmedzenie hospodárskej súťaže, t.j. je v rozpore s § 4   ods. 1 zákona.

Článok II. – Spôsob plnenia zmluvy v bode 2.6. Príkaznej zmluvy, ktorá tvorí prílohu č. 5 Zmluvy o distribúcii, obsahuje nasledovné ujednanie:
„Distribútor sa zaväzuje sledovať a kontrolovať, či mraziace boxy dodané Spoločnosťou, ktoré v zmysle ustanovení odseku 2.2. umiestnil do predajní zákazníkov, sú používané výhradne pre výrobky ALGIDA.“

	Podľa tohto dojednania vznikol záväzok pre spoločnosť FEGA FROST, s.r.o., ktorého účinok má za následok obmedzenie voľnosti konania tretích strán, t.j. v danom prípade maloobchodných predajcov, ktorí prenajaté mraziace boxy nemôžu používať pri predaji konkurenčných výrobkov spoločnosti Unilever Slovensko spol. s r.o. Taktiež je obmedzená voľnosť konania dodávateľov konkurenčných výrobkov, ktorí majú sťažené podmienky dodávok do tých maloobchodných predajní, ktoré majú prenajaté mraziace boxy.

	Úrad preto konštatuje, že toto dojednanie môže mať za následok obmedzenie hospodárskej súťaže a je v rozpore s § 4 ods. 1 zákona.

	V zmysle § 6 ods. 1 zákona zákaz podľa § 4 a 5 sa nevzťahuje na dohodu obmedzujúcu súťaž, ak spoločný podiel účastníkov dohody obmedzujúcej súťaž alebo podiel ani jedného z nich nepresiahne 10% celkového podielu tovarov na relevantnom trhu v Slovenskej republike, okrem
a) dohôd obmedzujúcich súťaž uvedených v § 4 ods. 3 písm. a) až c) alebo
b) obmedzenie  súťaže  kumulatívnym  účinkom  dohôd  obmedzujúcich  súťaž, ktoré
    obsahujú  obdobný  druh  obmedzení súťaže a ktoré vedú k obdobným  účinkom na
     relevantnom   trhu,  a  ich  spoločný  podiel  presahuje  10 %  celkového   podielu 
     tovarov na relevantnom trhu.  

	Preto úrad v ďalšom kroku posúdil Zmluvu o distribúcii uzatvorenú medzi Unilever Slovensko, spol. s r.o. a ALFA-R, s.r.o., Zmluvu o distribúcii uzatvorenú medzi Unilever Slovensko, spol. s r.o. a UNI – FROST, s.r.o., ako aj Zmluvu o distribúcii uzatvorenú medzi Unilever Slovensko, spol. s r.o. a FEGA FROST, s.r.o. podľa § 6 ods. 1 zákona.

	Ako geografický relevantný trh vzhľadom na homogénnosť prostredia bolo zadefinované územie Slovenskej republiky.                                  

	Z vecného hľadiska boli zadefinované nasledovné relevantné trhy:

- Trh distribúcie zmrzliny typu Catering 
   Ide o zmrzlinu  dodávanú do zariadení  stravovacích  služieb. Tento  relevantný trh 
   zahŕňa ako priemyselne tak aj remeselne vyrábanú zmrzlinu.
- Trh distribúcie zmrzliny typu Impulse
   Ide  o  zmrzlinu,  ktorá   uspokojuje   krátkodobú,   spontánne   vzniknutú   potrebu
   spotrebiteľa.  Je  to   zmrzlina   vyrábaná  v  malých   spotrebiteľských  baleniach –
   zmrzlina na drievku, v kornútku.
-  Trh distribúcie zmrzliny typu Take Home
   Je to zmrzlina, ktorá je dodávaná vo veľkých  baleniach a v baleniach po viacerých
   kusoch a je určená na uskladnenie v domácich  mrazničkách a k neskoršej  spotrebe
   doma.     

	Na základe predložených materiálov úrad konštatuje, že spoločný podiel účastníkov dohody obmedzujúcej súťaž na relevantných trhoch distribúcie zmrzliny typu Impulse a Take Home je vyšší ako zákonom stanovená hranica 10 %, čo znamená, že posudzované dohody obmedzujúce súťaž sú v rozpore s § 6 ods.1 zákona. Nakoľko trhové podiely boli účastníkmi dohody označené ako obchodné tajomstvo, úrad konkrétne čísla neuvádza a tieto sú len predmetom spisového materiálu.

	Úrad listami č.481/1/PMÚ SR/2002 až 481/4/PMÚ SR/2002 zo dňa 04.02.2002 v zmysle § 33 zákona vyzval účastníkov konania pred vydaním rozhodnutia, aby sa ústne alebo písomne vyjadrili k výsledku prešetrovania, ku ktorému úrad na základe jemu dostupných informácií a podkladov dospel. Stanoviská účastníkov konania  sú založené v spisových materiáloch.

	Na základe skutočností uvedených v odôvodnení úrad rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov a § 61 ods. 1 zákona č. 71/1967 Zb. o správnom konaní proti rozhodnutiu vydanému v konaní na prvom stupni možno podať rozklad v lehote do 15 dní odo dňa doručenia rozhodnutia. Včas podaný rozklad má odkladný účinok.

                                                                                   Ing. Ján Šufliarsky
                                                               riaditeľ odboru dohôd obmedzujúcich súťaž 

Rozhodnutie sa doručí:

Unilever Slovensko, spol. s r.o., Ing. Peter Komanický, konateľ spoločnosti,
Cintorínska 7, 810 00 Bratislava, P.O. Box 133

Robert Rompf, konateľ spoločnosti, ALFA-R, s.r.o.,
T. Vansovej 225/3, 924 00 Galanta

Peter Tóth, konateľ spoločnosti, UNI – FROST, s.r.o.,
Lieskovská cesta 23, 960 01 Zvolen

František Gallik, konateľ spoločnosti, FEGA FROST, s.r.o.,
Tehelňa 657/2, 060 01 Kežmarok